ปัจจัยสำคัญในการขับเคลื่อนบ้านเมืองให้สุจริต คือการปรับเปลี่ยนพฤติกรรมของคนสร้างความตระหนักรู้ต่อเด็กและเยาวชน
คณะกรรมาธิการการพัฒนาการเมืองและการมีส่วนร่วมของประชาชน วุฒิสภา จัดโครงการสัมมนาเครือข่ายประชาชนปฏิรูปการเมืองปี 2564 โดยนายชวน หลีกภัย ประธานรัฐสภา กล่าวคำปราศรัยการเมือง เรื่อง “ทําการเมืองให้สุจริต” ผ่านสื่ออิเล็กทรอนิกส์ ประธานรัฐสภา กล่าวว่า ตนเองให้ความสำคัญกับการมีส่วนร่วมทางการเมืองของประชาชนเป็นอย่างยิ่ง ซึ่งการขับเคลื่อนพัฒนาการเมืองประชาชนทุกคนถือเป็นส่วนหนึ่งในการพัฒนาประเทศไปสู่ความเป็นประชาธิปไตย ทั้งนี้ในฐานะประธานรัฐสภาได้เน้นยึดหลักการบริหารบ้านเมืองตามต้นแบบการปกครอง 3 อำนาจอธิปไตยคือ ด้านนิติบัญญัติ ด้านบริหารและด้านตุลาการ ซึ่งทั้ง 3 ด้าน จะทำหน้าที่ถ่วงดุลอำนาจอธิปไตยตามกฎหมายรัฐธรรมนูญกำหนดและเดินหน้าพัฒนาบ้านเมืองไปสู่ความสุจริตปราศจากคอร์รัปชัน ผ่านการจัดทำโครงการบ้านเมืองสุจริตเพื่อส่งเสริมประเทศชาติมีการพัฒนาที่เข้มแข็ง สำหรับปัจจัยสำคัญในการขับเคลื่อนบ้านเมืองให้สุจริตคือ การปรับเปลี่ยนพฤติกรรมของคน โดยการสร้างความตระหนัก รับรู้ที่ดีในการส่งเสริมคนดีและนำคนดีมาบริหารบ้านเมือง ผ่านการรณรงค์ปลูกฝั่งในเด็กและเยาวชนให้มีจิตสำนึกไม่นิ่งดูดายและทนต่อการทุจริตคอร์รัปชันอันจะนำไปสู่บ้านเมืองสงบสุขด้านนายเสรี สุวรรณภานนท์ ประธานคณะกรรมาธิการการพัฒนาการเมืองและการมีส่วนร่วมของประชาชน วุฒิสภา เป็นประธานเปิดโครงการสัมมนาเครือข่ายประชาชนปฏิรูปการเมืองปี 2564 โดยกล่าวว่า การเปิดเวทีสัมมนาในครั้งนี้ คณะกรรมาธิการฯ ตระหนักถึงความสำคัญของ การปฎิรูปการเมืองไทย ถือเป็นกลไกในการสร้างการมีส่วนรวมของทุกภาคส่วนเพื่อสานพลังระหว่างเครือข่ายภาคประชาชนที่หลากหลายในหารขับเคลื่อนการปฏิรูปการเมือง อีกทั้งเพื่อเผยแพร่ความรู้ แลกเปลี่ยนประสบการณ์ระหว่างเครือข่ายประชาชนจากภูมิภาคต่างๆ และส่งมอบข้อเสนอทางนโยบายต่างๆ ที่มาจากเครือข่ายภาคประชาชนทุกภูมิภาคของประเทศ มาปฏิรูปด้านการเมืองได้อย่างเป็นรูปธรรม ซึ่งจะนำไปสู่การพัฒนาประชาธิปไตยได้อย่างมีประสิทธิภาพอย่างยั่งยืนต่อไป